ବିଜେପି କ୍ଷମତାକୁ ଫେରିବା ନେଇ ବହୁ ପ୍ରତିବନ୍ଧକ! - ONA KHABAR NEWS\nରାଂଚିଃ ଝାଡ଼ଖଣ୍ଡରେ ଏବେ ବିଧାନସଭା ନିର୍ବାଚନ ପୁରା ଦମରେ ଚାଲିଛି । ୫ଟି ପର୍ଯ୍ୟାୟରେ ରାଜ୍ୟରେ ନିର୍ବାଚନ ହେବାକୁ ଯାଉଛି । ଏଥିରେ ପ୍ରଥମ ପର୍ଯ୍ୟାୟ ନିର୍ବାଚନ ପାଇଁ ଭୋଟ ଗ୍ରହଣ ଶେଷ ହେବା ବେଳେ ଦ୍ୱିତୀୟ ପର୍ଯ୍ୟାୟ ପାଇଁ ଆସନ୍ତା ୭ ତାରିଖରେ ଭୋଟ ଗ୍ରହଣ ହେବ । ସେଥିପାଇଁ ଜୋରଦାର ପ୍ରସ୍ତୁତି ରାଜେନ÷ତିକ ଦଳମାନଙ୍କ ପକ୍ଷରୁ ଚାଲିଛି । ବିଜେପି ସରକାର କାର୍ଯ୍ୟ କରୁଛି । ନିର୍ବାଚନରେ ବିଜେପି ପୁଣି କ୍ଷମତାକୁ ଫେରିବା ପାଇଁ ଆଶାବାନ୍ଧି ବସିଛି । ହେଲେ ବିଜେପି ପାଇଁ କ୍ଷମତାକୁ ଫେରିବା ଲାଗି କିଛି ପ୍ରତିବନ୍ଧକ ରହିଥିବା କଥା ଏବେ ଆଲୋଚନା ହେଉଛି । ବିଶେଷ କରି ଅର୍ଥନୈତିକ ମାନ୍ଦାବସ୍ଥା, ଜାତି ପ୍ରଥା, ମେଣ୍ଟ ରାଜନୀତି ପ୍ରଭୃତି ଘଟଣାକୁ ନେଇ ସମସ୍ୟା ଦେଖାଦେଇପାରେ ବୋଲି କୁହାଯାଉଛି ।\nରାଜନୀତିକ ବିଶେଷଜ୍ଞମାନଙ୍କ ମତରେ ନିକଟରେ ମହାରାଷ୍ଟ୍ରରେ ଯେଉଁ ନିର୍ବାଚନ ଶେଷ ହୋଇଛି ସେଥିରେ ଜାତୀୟସ୍ତରର ଲୋକପ୍ରିୟତାକୁ ରାଜ୍ୟସ୍ତରରେ ଭୋଟରେ ପରିଣତ କରିବା ପାଇଁ ଦଳ ବିଜେପି ସମର୍ଥ ହୋଇ ନ ଥିଲା । ମହାରାଷ୍ଟ୍ରର ବିଦର୍ଭ ଅଂଚଳରେ ମୁଖ୍ୟତଃ ଆଦିବାସୀ ବସବାସ କରନ୍ତି । ସେଠାରେ ୨୦୧୯ ଲୋକସଭା ନିର୍ବାଚନରେ ବିଜେପି ୪୯ ପ୍ରତିଶତ ଭୋଟ ପାଇଥିଲା ବେଳେ ବିଧାନସଭା ନିର୍ବାଚନରେ ୪୦ ପ୍ରତିଶତ ଭୋଟ ପାଇଲା । ଏଣୁ ଝାଡ଼ଖଣ୍ଡରେ ମୁଖ୍ୟତଃ ଗରିବ ଓ ଆଦିବାସୀଙ୍କ ସଂଖ୍ୟା ଅଧିକ । ଏଣୁ ଆଦିବାସୀ ଓ ଗରିବଙ୍କ ଭୋଟ ବିଜେପି ପାଇବା କଷ୍ଟକର ହୋଇପାରେ ବୋଲି ଆକଳନ କରାଯାଉଛି ।\nଦେଶରେ ଝାଡ଼ଖଣ୍ଡ ସବୁଠାରୁ ଏକ ଗରିବ ରାଜ୍ୟ । ଏଣୁ ଅର୍ଥନୈତିକ ମାନ୍ଦାବସ୍ଥାର ପ୍ରଭାବ ଅଧିକ ପଡ଼ିପାରେ । ଅକ୍ସଫୋର୍ଡ ୟୁନିଭରସିଟିର ବିଶେଷଜ୍ଞମାନେ କରିଥିବା ସର୍ଭେ ଅନୁସାରେ ଦେଶରେ ଝାଡ଼ଖଣ୍ଡ ଦ୍ୱିତୀୟ ଗରିବ ରାଜ୍ୟ । ୨୦୧୫-୧୬ରେ ହୋଇଥିବା ସର୍ଭେ ଅନୁସାରେ ଜାତୀୟସ୍ତରରେ ଦାରିଦ୍ର୍ୟ ସୀମାରେଖା ହାର ୨୮ ପ୍ରତିଶତ ଥିଲା ବେଳେ ଝାଡ଼ଖଣ୍ଡରେ ଏହା ୪୬ ପ୍ରତିଶତ ଥିଲା । ରାଜ୍ୟର ସବୁ ଜିଲ୍ଲାରେ ଦାରିଦ୍ର୍ୟ ଭରପୁର ରହିଛି । ଏନଏସଓ ତଥ୍ୟ ଅନୁସାରେ ଦେଶର ଅନ୍ୟ ରାଜ୍ୟମାନଙ୍କ ତୁଳନାରେ ଝାଡ଼ଖଣ୍ଡରେ ଅର୍ଥନୀତିକ ମାନ୍ଦାବସ୍ଥାର ପ୍ରଭାବ ସବୁଠାରୁ ଅଧିକ ରହିଛି । ବେକାରୀ ସଂଖ୍ୟା ଉକ୍ରଟ । ଗ୍ରାମାଂଚଳରେ ବେକାରଙ୍କ ସଂଖ୍ୟା ଅଧିକ । ଜାତୀୟ ହାରଠାରୁ ଢ଼େର ଅଧିକ ରହିଛି ।\nଝାଡ଼ଖଣ୍ଡରେ ବେକାରୀ ସଂଖ୍ୟା ସବୁଠାରୁ ଅଧିକ ରହିବା କାରଣ କୁହାଯାଉଛି ଯେ, ଏଠାରେ ଶିଳ୍ପ ଓ ସେବା କ୍ଷେତ୍ର ପ୍ରତି ସେଭଳି ଗୁରୁତ୍ୱ ଦିଆଯାଇନାହିଁ । ଏ କ୍ଷେତ୍ରରେ ପୁଞ୍ଜିନିବେଶ ଦୃତ ଗତିରେ ହ୍ରାସ ପାଇଛି । ଖଣି କ୍ଷେତ୍ରରେ ମଧ୍ୟ ବିନିଯୋଗର ହାର ଯଥେଷ୍ଟ କମ ରହିଛି । ୨୦୧୪ରେ ବିଜେପି ସରକାର କ୍ଷମତାକୁ ଆସିଲା ପରେ ଲୋକଙ୍କୁ ପ୍ରତିଶ୍ରୁତି ଦେଇଥିଲା ଯେ, ଅଧିକ ପୁଞ୍ଜିନିବେଶ କରାଇ ନିଯୁକ୍ତି ସୁଯୋଗ ସୃଷ୍ଟି କରିବ । କିନ୍ତୁ ତାହା ହୋଇନାହିଁ । ଘରୋଇ ପୁଞ୍ଜିନିବେଶ ଗତ ୫ ବର୍ଷରେ କ୍ରମେ ହ୍ରାସ ପାଇଛି । ଝାଡ଼ଖଣ୍ଡର ସବୁପ୍ରକାଣ ପୁଞ୍ଜିନିବେଶ ପ୍ରକଳ୍ପ ଏକ ପ୍ରକାର ସ୍ଥିର ହୋଇଯାଇଛି । ପୁଞ୍ଜିନିବେଶକାରୀମାନେ ଆଗ୍ରହ ଦେଖାଉ ନ ଥିବାରୁ ୨୮ ପ୍ରତିଶତ ପ୍ରକଳ୍ପ ବନ୍ଦ ହୋଇଛି । ଜମି ଅଧିଗ୍ରହଣ ପ୍ରସଙ୍ଗକୁ ନେଇ ୧୬ ପ୍ରତିଶତ ପ୍ରକଳ୍ପ ଆଗେଇ ପାରିନାହିଁ । ଜଙ୍ଗଲ ଜମି ଅନୁମୋଦନ ମିଳୁନାହିଁ । ସରକାର ଜମି ଅଧିଗ୍ରହଣ ଆଇନରେ ପରିବର୍ତ୍ତନ କରିବାକୁ ଉଦ୍ୟମ କରିଥିଲା ବେଳେ ଲୋକଙ୍କ ବିରୋଧ ଯୋଗୁ ତାହା ଆଗେଇ ପାରି ନ ଥିଲା ।\nଝାଡ଼ଖଣ୍ଡରେ ଜାତି ଭିତ୍ତିକ ରାଜନୀତି ଜୋର ଦାର ରହିଛି । ରାଜ୍ୟର ଅଧିକାଂଶ ବିଧାନସଭା ଆସନ ଆଦିବାସୀଙ୍କ ପାଇଁ ସଂରକ୍ଷିତ ଅଛି । ଆଦିବାସୀ ଭୋଟରଙ୍କୁ ନେଇ ବିଭିନ୍ନ ସମୟରେ ରାଜନୀତିକ ପ୍ରସଙ୍ଗ ଉଠିଛି । ଏଭଳି ବିଭିନ୍ନ ପ୍ରକାର ସମସ୍ୟା ବିଜେପି ପାଇଁ ରହିଥିବା କୁହାଯାଉଛି ।\nଲାଞ୍ଚ ନେଉଥିଲା ବେଳେ କ୍ୟାସିୟରଙ୍କୁ ଧରିଲା ଭିଜିଲାନ୍ସ\nଓଜେଇଇ ଆବେଦନ ସମୟ ସୀମା ବୃଦ୍ଧି\nକେଶ ଝଡ଼ିବା ସମସ୍ୟା ଦେଖାଯାଉଛି କି ଜାଣନ୍ତୁ କ'ଣ ରହିଛି କାରଣ ??..
